## Rješenje Agencije za zaštitu tržišnog natjecanja, klasa: UP/I 430-01/2013-02/001 od 14. veljače 2013.

### NN 32/2013 (15.3.2013.), Rješenje Agencije za zaštitu tržišnog natjecanja, klasa: UP/I 430-01/2013-02/001 od 14. veljače 2013.

AGENCIJA ZA ZAŠTITU TRŽIŠNOG NATJECANJA

579

Agencija za zaštitu tržišnog natjecanja, sukladno članku 13. stavka 4. Zakona od državnim potporama (»Narodne novine«, broj 140/05 i 49/11), na temeljem zahtjeva Ministarstva pomorstva, prometa i infrastrukture za odobrenje državnog jamstva poduzetniku Hrvatske ceste d.o.o., na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi Vijeća Vesna Patrlj, dipl. iur., Milivoj Maršića, dipl. oec. i dr. sc. Mirna Pavletić-Župić, sa 130. sjednice, održane 14. veljače 2013., donosi:

RJEŠENJE

I. Utvrđuje se da se državno jamstvo sadržano u prijedlogu Odluke Vlade Republike Hrvatske o davanju državnog jamstva u korist zajednice ponuditelja: Privredna banka Zagreb d.d. i Societe-Generale-Splitska banka d.d., za kreditno zaduženje društva Hrvatske ceste d.o.o., sa sjedištem u Zagrebu, radi financiranja dodatnog investicijskog ciklusa cestogradnje na javnim cestama u Republici Hrvatskoj, u iznosu od 53.000.000 eura u kunskoj protuvrijednosti, ne odnosi na državnu potporu u smislu Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE PRIJEDLOGA

Agencija za zaštitu tržišnog natjecanja (dalje: Agencija) zaprimila je 9. siječnja 2013., zahtjev od Ministarstva pomorstva, prometa i infrastrukture (dalje: Ministarstvo), kojim je zatraženo odobrenje državnog jamstva sadržanog u prijedlogu Odluke Vlade Republike Hrvatske o davanju državnog jamstva u korist zajednice ponuditelja koju čine: Privredna banka Zagreb d.d. i Societe-Generale-Splitska banka d.d. (dalje: Odluka Vlade RH o davanju državnog jamstva) za kreditno zaduženje društva Hrvatske ceste d.o.o., za upravljanje, građenje i održavanje javnih cesta (dalje: Hrvatske ceste d.o.o.), sa sjedištem u Zagrebu, radi financiranja dodatnog investicijskog ciklusa cestogradnje na javnim cestama u Republici Hrvatskoj (dalje: RH), u iznosu od 53.000.000 eura u kunskoj protuvrijednosti.

U privitku navedenog prijedloga priložena je sljedeća dokumentacija: Odluka Vlade RH o postupku realizacije dodatnog investicijskog ciklusa cestogradnje na javnim cestama u RH, klasa: 340-01/12-01/05, urbroj 50301-05/20-12-2, od 20. rujna 2012., Odluka uprave Hrvatskih cesta d.o.o. o kreditnom zaduživanju od 9. studenog 2012., Odluka o imenovanju ovlaštenih predstavnika javnog naručitelja, klasa: 011-01/2012-3/580, 345-713/470-2012-1 od 21. studenog 2012., Poziv Hrvatskih cesta d.o.o. za dostavom ponuda od 22. studenog 2012., klasa: 960-03/2012-1/1469, urbroj 345-713/470-2012-2., Zajednička ponuda PBZ-a d.d. i Societe Generale – Splitska banka d.d. od 7. prosinca 2012., Zapisnik o pregledu i ocjeni inicijalnih ponuda u pregovaračkom postupku javne nabave bez prethodne objave od 12. prosinca 2013., Odluka Hrvatskih cesta d.o.o. o odabiru ponude ponuditelja PBZ-a i Societe Generale – Splitske banke d.d. od 12. prosinca 2012., klasa: 011-01/2012-3/580, urbroj 345-713/470-2012-2, prijedlog Ugovora o dugoročnom klupskom kreditu u iznosu od 53.000.000 eura s priloženim prijedlogom Jamstva Ministarstva financija, prijedlogom zahtjeva Hrvatskih cesta d.o.o. za povlačenje sredstava i prijedlogom Izjave o prijenosu prava kreditodavatelja iz kredita, prijedlog Odluke Vlade RH o davanju državnog jamstva, i prijedlog Odluke o davanju suglasnosti društvu Hrvatske ceste d.o.o. za kreditno zaduženje kod zajednice ponuditelja: Privredna banka Zagreb d.d., Račkoga 6, Zagreb i Societe Generale-Splitska banka, Ruđera Boškovića 16, Split.

Zahtjev je podnesen sukladno članku 11. Zakona o državnim potporama (»Narodne novine«, broj 140/05 i 49/11; dalje: ZDP), iz kojeg proizlazi da je Ministarstvo prije upućivanja prijedloga akta koji sadrži državne potpore na usvajanje Vladi RH dužno dostaviti takav prijedlog Agenciji na odobrenje.

Također, Agenciji je 4. veljače 2012. dostavljeno dodatno očitovanje i dokumentacija Ministarstva za poduzetnika Hrvatske ceste d.o.o. u odnosu na traženi iznos kredita u iznosu od 53.000.000 eura.

2. PRIMIJENJENI PROPISI

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba).

Također, Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između RH i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Sukladno članku 3. i 4. Uredbe, na temelju odluke Vlade RH, u »Narodnim novinama« objavljuju se tekstovi pravila o državnim potporama koja proizlaze iz SSP-a i odredbe o načinu provedbe pravila. Stoga je, u konkretnom slučaju Agencija u provedbi postupka primijenila Odluku o objavljivanju pravila o državnoj potpori u obliku jamstva (»Narodne novine«, broj 39/09).

Sukladno članku 7. ZDP-a, Agencija je u postupku primijenila Zakon o općem upravnom postupku (»Narodne novine«, broj 47/09), kojim se uređuju pitanja provedbe upravnog postupka u dijelu koji nije propisan odredbama ZDP-a kao posebnog zakona.

Agencija je izvršila uvid u Zakon o cestama (»Narodne novine«, broj 84/11) i Zakon o javnoj nabavi (»Narodne novine«, broj 90/11).

3. UTVRĐIVANJE ČINJENICA

3.1. Opis poduzetnika

Poduzetnik Hrvatske ceste d.o.o. upisan je u registru Trgovačkog suda u Zagrebu, s matičnim brojem subjekta upisa 080391653, OIB 55545787885, sa sjedištem u Zagrebu, Vončinina 3. Temeljni kapital poduzetnika iznosi 107.384.800,00 kuna i jedini osnivač je RH.

Predmet poslovanja Hrvatskih cesta d.o.o. jesu: operativni poslovi tehničko-tehnološkog jedinstva sustava javnih cesta prema Strategiji kroz temeljna prostorna, prometna, tehnička i ekonomska istraživanja i analize; programiranje i planiranje razvitka javnih cesta, ukupno projektiranje za državne ceste, projektiranje sa istražnim radovima te izrada stručne podloge za lokacijsku dozvolu za autoceste; građenje državnih cesta, osim autocesta, održavanje državnih cesta, osim autocesta, ostali poslovi upravljanja državnim cestama, osim autocesta; organiziranje financiranja i financiranje građenja državnih cesta osim autocesta; zaštita okoliša od utjecaja prometa na državnim cestama, praćenja prometnog opterećenja i prometnih tokova na javnim cestama; vođenje jedinstvene baze podataka o javnim cestama i ostale djelatnosti sadržane u izjavi o osnivanju društva.

Hrvatske ceste d.o.o. u principu, ne izvode izravno radove građenja, rekonstrukcije i održavanja javnih cesta, već se ti radovi ustupaju pravnoj ili fizičkoj osobi koja je za te radove registrirana, specijalizirana i tehnički opremljena te koja raspolaže osposobljenim kadrovima za izvođenje tih radova.

Osnovni izvori sredstava za financiranje Hrvatskih cesta d.o.o. su: godišnja naknada za uporabu javnih cesta, koja se plaća pri registraciji motornih i priključnih vozila, naknada za uporabu javnih cesta motornim i priključnim vozilima registriranim izvan RH, naknada za izvanredan prijevoz, naknada za prekomjernu uporabu, naknada za korištenje cestovnog zemljišta, naknada za obavljanje pratećih djelatnosti, naknada za financiranje građenja i održavanja javnih cesta koja se uplaćuje iz državnog proračuna na određene energente, naknada za osnivanje prava služnosti i prava građenja na javnoj cesti, te sredstva državnog proračuna.

3.2. Državno jamstvo za kredit Privredne banke Zagreb d.d. i Societe Generale – Splitska banka d.d. u iznosu od

53 milijuna eura

Sukladno Zakonu o cestama, javne ceste su javno dobro u općoj uporabi u vlasništvu RH. Hrvatski sabor na prijedlog Vlade RH donosi Strategiju kojom se utvrđuju ciljevi i plan razvitka javnih cesta u RH (dalje: Strategija), sukladno Strategiji prostornog uređenja RH. Program građenja i održavanja javnih cesta, na prijedlog ministra, donosi Vlada za razdoblje od četiri godine, sukladno Strategiji. Izvješće o ostvarivanju dugoročnih ciljeva razvoja cestovne infrastrukture utvrđenih Strategijom i izvršenju Programa građenja i održavanja javnih cesta, Vlada jedanput godišnje podnosi Hrvatskom saboru.

Hrvatskim cestama d.o.o., sukladno Zakonu o cestama, povjereno je građenje, rekonstrukcija i održavanje javnih cesta, osim autocesta.

S obzirom da redovni prihodi iz kojih se financiraju Hrvatske ceste d.o.o. nisu dostatni za građenje i održavanje javnih cesta, Hrvatskim cestama d.o.o. Vlada RH odobrava kreditna zaduženja kod poslovnih banaka uz odobrenje državnog jamstva na kredite.

Vlada RH je 20. rujna 2012. donijela Odluku o postupku realizacije dodatnog investicijskog ciklusa cestogradnje na javnim cestama u RH, a koji se odnosi na kapitalna ulaganja na županijskim i lokalnim cestama RH. Hrvatske ceste d.o.o. na prijedlog županijskih uprava za ceste, donosi odluku kojom će se odrediti popis ulaganja. Radi realizacije navedenog investicijskog ciklusa, Hrvatskim cestama d.o.o. će se odobriti zaduživanje kod poslovnih banaka u iznosu od 401.563.194,66 kuna.

Tablica 1. Investicijski ciklus 2012. po županijama

|  |  |  |
| --- | --- | --- |
|  | Naziv županije | Iznos radova (bez PDV-a) |
|  | 1. | 2. |
| 1. | Zagrebačka | 27.572.763,50 |
| 2. | Krapinsko-zagorska | 24.629.511,70 |
| 3. | Sisačko-moslavačka | 22.270.110,44 |
| 4. | Karlovačka | 9.671.387,00 |
| 5. | Varaždinska | 28.401.663,60 |
| 6. | Koprivničko-križevačka | 17.553.471,42 |
| 7. | Bjelovarsko-bilogorska | 17.046.831,66 |
| 8. | Primorsko-goranska | 17.821.218,39 |
| 9. | Ličko-senjska | 10.918.284,70 |
| 10. | Virovitičko-podravska | 21.095.012,50 |
| 11. | Požeško-slavonska | 15.773.401,11 |
| 12. | Brodsko-posavska | 14.170.934,90 |
| 13. | Zadarska | 16.312.573,74 |
| 14. | Osječko-baranjska | 18.670.284,10 |
| 15. | Šibensko-kninska | 18.673.503,90 |
| 16. | Vukovarsko-srijemska | 19.464.931,28 |
| 17. | Splitsko-dalmatinska | 23.131.101,48 |
| 18. | Istarska | 28.024.098,42 |
| 19. | Dubrovačko-neretvanska | 20.099.363,82 |
| 20. | Međimurska |  |
| UKUPNO | | 401.563.194,66 |

Izvor: Ministarstvo pomorstva, prometa i infrastrukture

Obrada: AZTN

U Tablici 1., prikazani su iznosi ulaganja po pojedinim županijama. Ulaganja se odnose na polaganje asfaltnog zastora, radove na postavi zaštitnih ograda, presvlačenje kolnika, sanacija lokalnih oštećenja kolnika, asfaltiranje, modernizaciju, interventno održavanje i sl.

Radi realizacije investicijskog ciklusa cestogradnje, poduzetnik Hrvatske ceste d.o.o. je, sukladno Zakonu o javnoj nabavi, putem pregovaračkog postupka javne nabave bez prethodne objave odabrao najpovoljniju ponudu temeljem kriterija najniže cijene, zajednicu ponuditelja koju čine Privredna banka Zagreb d.d. i Societe Generale – Splitska banka d.d. Hrvatske ceste d.o.o. će obveze po predmetnom kreditu podmirivati iz vlastitih prihoda, uglavnom prihodima od naknada za gorivo, te iz kreditnih sredstava u okviru odobrenog deficita kojim RH financira građenje i održavanje javnih cesta. Uvjeti kredita su sljedeći:

• iznos kredita je 53 milijuna eura. Kredit će se koristiti za financiranje investicijskog ciklusa cestogradnje na javnim cestama u RH. Rok otplate kredita je 8 godina u jednakim polugodišnjim ratama od kojih prva dospijeva na drugu godišnjicu od dana potpisa ugovora. Kamatna stopa je promjenjiva u visini šestomjesečnog EURIBOR + 4,05% godišnje, obračun i naplate kamate je polugodišnji, a efektivna kamatna stopa iznosi 4,648%.

Iz dostavljenog prijedloga Odluke Vlade RH o davanju državnog jamstva, razvidno je da Vlada RH planira poduzetniku Hrvatske ceste d.o.o. izdati državno jamstvo za kredit u iznosu od 53 milijuna eura, uvećan za troškove i kamate, a sukladno gore navedenim uvjetima.

4. OCJENA DRŽAVNOG JAMSTVA

4.1. U cilju utvrđivanja je li u konkretnom slučaju riječ o državnoj potpori korisniku kredita, poduzetniku Hrvatske ceste d.o.o., odnosno predstavlja li državno jamstvo RH, kojim će biti pokriven kredit namijenjen za financiranje dodatnog investicijskog ciklusa cestogradnje na javnim cestama u RH, opisan u točki 3.2. obrazloženja ovog rješenja, državnu potporu u smislu ZDP-a, Agencija je trebala prvenstveno utvrditi jesu li ispunjeni svi uvjeti iz članka 3. stavka 1. ZDP-a, a koje je potrebno ispuniti da bi se predmetno jamstvo smatralo državnom potporom.

Riječ je o sljedećim uvjetima: da jamstvo može predstavljati potencijalni rashod državnog proračuna, da jamstvo predstavlja potporu koja korisniku potpore donosi ekonomsku prednost koju isti ne bi ostvario kroz svoje redovno poslovanje, da se jamstvo dodjeljuje korisniku na selektivnoj osnovi, dakle da nije u pitanju opća mjera, da dodjelom jamstva postoji mogućnost narušavanja tržišnog natjecanja, u mjeri u kojoj to može utjecati na ispunjenje međunarodno preuzetih obveza RH koja proizlaze iz SSP-a.

Primjenom navedenih uvjeta na konkretan slučaj, utvrđeno je da državno jamstvo od 53.000.000 eura može predstavljati potencijalni rashod za državni proračun. Međutim, poduzetnik Hrvatske ceste d.o.o. ne ostvaruje selektivnu ekonomsku prednost budući da se sredstva kredita koriste za opću namjenu, odnosno za kapitalna ulaganja/projekte na županijskim i lokalnim cestama koje su otvorene svim korisnicima, potencijalnim i stvarnim, pod jednakim uvjetima.

Naime, ulaganje poduzetnika Hrvatske ceste d.o.o. za financiranje dodatnog investicijskog ciklusa cestogradnje na javnim cestama predstavlja opću mjeru, koja se provodi sukladno odredbama Zakona o cestama i Odluci Vlade RH o postupku realizacije dodatnog investicijskog ciklusa cestogradnje na javnim cestama od 20. rujna 2012. Dakle riječ je o izgradnji infrastrukture koju je država obvezna izgrađivati i održavati.

S obzirom na to da je poduzetnik Hrvatske ceste d.o.o. zadužen za gospodarenje javnim cestama, kao općem dobru i koje je u općoj uporabi RH, ne dolazi do narušavanja tržišnog natjecanja u mjeri u kojoj to može utjecati na ispunjenje međunarodno preuzetih obveza RH iz SSP-a.

4.2. Također, utvrđeno je da predmetno jamstvo ne predstavlja državnu potporu kreditnim vjerovnicima (bankama) iz nacrta Ugovora o dugoročnom klupskom kreditu u iznosu od 53.000.000 eura za financiranje sredstava za realizaciju dodatnog investicijskog ciklusa cestogradnje na javnim cestama u RH. Naime, sukladno točki 2.3.1. Odluke o objavljivanju pravila o državnim potporama u obliku jamstva, bez obzira na to što je korisnik državne potpore obično korisnik kredita, ne može se isključiti činjenica da će u određenim okolnostima kreditni vjerovnik (banka), također imati izravno koristi od državnog jamstva. To proizlazi iz činjenice da se jamstva razlikuju od ostalih instrumenata državnih potpora (subvencije, porezna oslobođenja i slično), jer u slučaju dodjele jamstva, država stupa u pravni odnos i sa vjerovnikom. Ukoliko se utvrdi da jamstvo predstavlja državnu potporu vjerovniku, takva vrsta potpore u načelu je zabranjena, jer se radi o operativnoj potpori.

Poduzetnik Hrvatske ceste d.o.o., temeljem Zakona o javnoj nabavi, transparentno je proveo postupak javne nabave, na način kao što je to opisano u točki 3.2. obrazloženja ovog rješenja, odnosno naprijed opisana ponuda je prihvaćena kao najpovoljnija, iz čega se može zaključiti da se u konkretnom slučaju nije izravno pogodovalo ponuditelju.

5. ODLUKA VIJEĆA ZA ZAŠTITU TRŽIŠNOG NATJECANJA

Razmatrajući ovaj predmet, Vijeće za zaštitu tržišnog natjecanja (dalje: Vijeće) na 130. sjednici, održanoj 14. veljače 2013., utvrdilo je da državno jamstvo, sadržano u prijedlogu Odluke Vlade RH o davanju državnog jamstva, ne predstavlja državnu potporu iz članka 3. stavka 1. ZDP-a, u odnosu na korisnika kredita, poduzetnika Hrvatske ceste d.o.o. i u odnosu na zajednicu ponuditelja: Privrednu banku Zagreb d.d. i Societe Generale-Splitska banka d.d., stoga je temeljem odluke Vijeća odlučeno kao u točki I. izreke rješenja.

Vijeće svoju odluku obrazlaže na sljedeći način:

Ulaganje u dodatni investicijski ciklus cestogradnje na javnim cestama RH (županijskim i lokalnim) od općeg je interesa za RH. Poduzetnik Hrvatske ceste d.o.o. zadužen je ispred Hrvatskog sabora i Vlade RH za gospodarenje javnim cestama kao općim dobrom, koje su otvorene svim korisnicima, potencijalnim i sadašnjim pod jednakim uvjetima.

Financijska sredstva predmetnog kredita zajednice ponuditelja: Privredne banke Zagreb d.d. i Societe generale – Splitska banka d.d. bit će utrošena isključivo na razvoj cestovne infrastrukture, odnosno gradnju i održavanje javnih cesta.

S obzirom na to da se radi o osiguranju nesmetanog upravljanja infrastrukturom, Vijeće je utvrdilo, kako je to opisano u točki 4.1. obrazloženja rješenja, da izdano jamstvo ne predstavlja državnu potporu poduzetniku Hrvatske ceste d.o.o.

Također, kako je to opisano u točki 4.2. obrazloženja ovog rješenja, Vijeće je utvrdilo da izdano državno jamstvo ne predstavlja indirektnu potporu niti kreditnim vjerovnicima.

Sukladno odredbi članka 18. ZDP-a, rješenja Agencije iz članka 13. ZDP-a objavljuju se u »Narodnim novinama«, stoga je odlučno kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/2013-02/001

Urbroj 580-09-02/80-2012-005

Zagreb, 14. veljače 2013.

Predsjednica

Vijeća za zaštitu tržišnog natjecanja

mr. sc. Olgica Spevec, v. r.

Rješenje, NN 32/2013-579